ලබන මස 2වැනිදා ක්‍රීඩා විද්‍යායතනයේ දී පැවැත්වීමට නියමිත ක්‍රිකට් නිලවරණයට නාමයෝජනා ලබාදුන් පුද්ගලයන් කිහිපදෙනෙකුට එරෙහිව ඉදිරිපත් ව තිබූ විරෝධතා නිත්‍යානුකූල නොවන බවට ක්‍රීඩා අමාත්‍යංශය තීරණය කර ඇත.උපලේකම් තනතුරට අදාළව ඉදිරිපත් කළ නාමයෝජනා ක්‍රීඩා පනතට හා ක්‍රිකට් ආයතනයේ ව්‍යවස්ථාවට අනුකූලව ඉදිරිපත්කර නැතැයි විරෝධතා ගොනු කොට තිබුණි.ක්‍රීඩා ඇමැති මහින්දානන්ද අළුත්ගමගේ මහතා විසින් ක්‍රීඩා පනතට අදාළව නිලවරණයට ඉදිරිපත්වීමේ බලය එම පුද්ගලයන්ට ලබා දී ඇති හෙයින් නාමයෝජනා නිත්‍යානුකූල බවට තහවුරු වී ඇත.ක්‍රීඩා අධ්‍යක්ෂ ජෙනරාල් රංජනී ජයකොඩි මහත්මිය විසින් පත්කළ සිවු පුද්ගල කමිටුවක් ක්‍රිකට් නිලවරණයේ නාමයෝජනා විරෝධතා පරීක්ෂා කර මේ නිගමනවලට එළැඹ තිබේ.ක්‍රිකට් නිලවරණයේ භාණ්ඩාගාරික තනතුරට හැර අනෙක් සියලු තනතුරුවලට පාර්ශ්ව කිහිපයක් අතර තරගයක් නිර්මාණයවී ඇත.ලේකම් තනතුරට නාමයෝජනා ලබාදුන් රවීන් වික්‍රමරත්න මහතා නාම යෝජනාව ඉල්ලා අස්කරගත් අතර මයිකල් සොයිසා මහතා නියෝජ්‍ය සභාපති හා නියෝජ්‍ය භාණ්ඩාගාරික තනතුරුවලට ලබාදුන් නාමයෝජනා ඉල්ලා අස්කර ගත්තේ ය.